Þingræður haldnar á Alþingi Íslendinga

Fors.- og atvmrh. (Tryggvi Þórhallsson): Ég hygg, að það myndi verða til mikilla nytja, ef Alþingi gæti nú afgr. frv. þetta, sem nú er í þriðja sinn lagt fyrir það. Fyrir mér er það aðalatriðið, að það verði afgr. á þeim grundvelli, sem í því er lagður, því að góð löggjöf um þetta efni mun án efa verða laxveiðieigendum til mikilla hagsbóta, með aukinni veiði o. fl. Frv. er borið fram nú eins og það var lagt fyrir síðasta vetrarþing, með þeim breytingum einum, sem gerðar voru af hálfu hv. 1. þm. Árn., sem starfaði í nefndinni, er undirbjó málið. Þær breytingar hafa verið felldar inn í frv. Ég vil nú leyfa mér að beina mjög eindregið þeim tilmælum til hv. landbn., sem mál þetta fær til meðferðar, að hún leggi nú þegar þá vinnu í það, sem þarf til þess að hún komi því frá sér sem fyrst, svo mögulegt verði, að það fái fulla afgreiðslu á þessu þingi, því að víða er beðið eftir því með óþreyju. Annars hygg ég, að málið hafi nú þegar fengið þann undirbúning, að ekki þurfi að eyða mjög miklum tíma til afgreiðslu þess. Að umr: lokinni, óska ég frv. vísað til 2. umr. og landbn.

Fors.- og atvmrh. (Tryggvi Þórhallsson): Það er eins um þetta mál og hin önnur, sem á dagskránni eru, að það hefir legið fyrir þinginu fyrr. Frv. var samið af vegamálastjóra og hefir verið yfirfarið af honum enn á ný. Að umr. lokinni óska ég málinu vísað til 2. umr. og samgmn.

Fors.- og atvmrh. (Tryggvi Þórhallsson): Um frv. Þetta er hið sama að segja og hið næsta á undan (Vatnasvæði Þverár og Markarfljóts). Það var upphaflega samið af vegamálastjóra, og nú hafa verið gerðar á því smábreyt. í samráði við hann. Ég vil mjög eindregið óska þess, að bæði þessi mál megi fá afgreiðslu frá þessu þingi. Að umr. lokinni óska ég frv. vísað til 2. umr. og samgmn.

Dómsmrh. (Jónas Jónsson) [óyfirl.]: þetta frv. hefir legið tvisvar fyrir hv. d. og tvisvar verið samþ., að kalla má með samþykki allra. Að vísu hafa komið tveir nýir þm. í hv. d. við síðustu kosningar, en slíkt ætti ekki að hafa nein áhrif á afstöðu deildarinnar, þar sem frv. er borið fram næstum því alveg óbreytt. Ein smábreyt. hefir þó verið gerð á frv., og hún er sú, að í 1. gr. eru ákveðnar 600 þús. kr. til háskólabyggingarinnar, annaðhvort eftir því sem fé er fyrir hendi eða með lánsheimild. þetta um lánsheimildina hefir nú verið fellt niður, enda skiptir það ekki máli, þar sem þingið getur hvort sem er veitt slíka heimild er því sýnist. Það hefir verið sýnt nægilega fram á það í grg. frv., að æskilegt sé, að það verði að lögum, þótt ekki sé líklegt, að ríkissjóður leggi í þessar né aðrar stórframkvæmdir eins og nú árar. Fyrst þegar frv. þetta er orðið að lögum reynir á, hvort Rvík vill láta af höndum spildu þá vestan við skemmtigarðinn, sem komið hefir til greina handa háskólanum. Þar með væri staðurinn ákveðinn, og við það væri mikið unnið, ekki sízt vegna stúdentagarðsins, sem bíður eftir því, að háskólanum sé valinn staður. En þar er töluvert fé fyrir hendi, sem kunnugt er. Auk þess þarf þetta nokkurra ára undirbúning af hendi háskólans sjálfs, og er því að öllu leyti æskilegt, að mál þetta nái sem fyrst fram að ganga.

Fors.- og atvmrh. (Tryggvi Þórhallsson): Frv. þetta er eitt af þeim frv. mþn. í landbúnaðarmálum, sem ekki hafa hlotið afgreiðslu ennþá. Að þessu sinni mun ég ekkert fara inn á einstök atriði þess; læt nægja að vísa til grg. þeirrar, sem því fylgir. Þá vil ég geta þess, að ennþá er eftir eitt mál, er komið hefir frá mþn., mál, sem allmjög hafa verið greindar skoðanir um, ábúðarlöggjöfin. Að ég hefi ekki lagt það fyrir þingið enn, er sökum þess, að ég vildi fá álit búnaðarþingsins um það áður, en það situr að störfum nú, eins og kunnugt er. Að umr. lokinni óska ég máli þessu vísað til landbn.

Dómsmrh. (Jónas Jónsson) Þetta frv. lýtur að því, að ákveðið sé með lögum, að ólaunuð nefnd hafi umsjón með fimm jörðum ríkissjóðs í Ölfusi. Þetta er ekki stórmál, en getur þó skipt miklu um jarðir þessar, vegna hinna miklu framtíðarmöguleika þar. Þar eystra hefir nú verið byrjað á að reisa berklahæli og ennfremur hefir verið rekið þar gróðrarhús, og byrjað á túnrækt og garðrækt, einkum fyrir landsspítalann. Þar sem nú má búast við, að eignir þessar verði einkum notaðar í sambandi við heilbrigðismál, er svo ákveðið í frv., að sjálfskipaðir skuli vera í þessa nefnd: landlæknir, einn af yfirlæknunum við landsspítalann, kjörinn af yfirlæknunum, læknirinn við Reykjahælið, ráðsmaðurinn við Reykjabúið og ráðsmaður landsspítalans. Má telja víst, að þessum mönnum sé fullkomlega trúandi til að sjá um, að möguleikar jarðanna verði hagnýttir sem bezt. Legg ég til, að málinu verði, að þessari umr. lokinni, vísað til allshn.